Wapenskandaal: Zuma ontvang Seriti-verslag | Netwerk24
Wapenskandaal: Zuma ontvang Seriti-verslag
Deur Philda Essop 30 Desember 2015 15:59
Pres. Jacob Zuma het Woensdag – ’n dag voor die sperdatum – die finale verslag van die kommissie ontvang wat Suid-Afrika se multimiljoenrand-wapenskandaal ondersoek het.
Die kommissie onder leiding van regter Willie Seriti is in September 2011 deur Zuma aangestel om beweringe van bedrog, korrupsie, onbehoorlikheid of onreëlmatigheid in terme van die verkrygingsproses te ondersoek.
Seriti, vergesel van regter Thekiso Musi, ’n lid van die kommissie, het die verslag Woensdag in Durban aan Zuma oorhandig.
Luidens ’n verklaring deur die presidensie sal die verslag verwerk word en “verdere kommunikasie” sal weldra volg.
Die kommissie het sy openbare sittings en ander prosesse in Junie vanjaar afgehandel en begin met die skryf van die verslag wat vroeër vandeesmaand afgehandel is.
Zuma het Seriti en al die lede van die kommissie bedank vir hul werk asook al die getuienis wat daaraan deelgeneem het.
Meer oor: Pres. Jacob Zuma
Wapens: Nóg vrae
Wapens: ‘Skandaal vernietig loopbane’
Seriti pols oud-LP oor haar stellings